Document ID: 32008D0317

KOMISJONI OTSUS,
10. aprill 2008,
rotenooni, osjaekstrakti ja kiniinhüdrokloriidi nõukogu direktiivi 91/414/EMÜ I lisasse kandmata jätmise ja kõnealuseid toimeaineid sisaldavate taimekaitsevahendite lubade tühistamise kohta
(teatavaks tehtud numbri K(2008) 1293 all)
(EMPs kohaldatav tekst)
(2008/317/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, (1) eriti selle artikli 8 lõike 2 neljandat lõiku,
ning arvestades järgmist:
(1)
Direktiivi 91/414/EMÜ artikli 8 lõikes 2 on sätestatud, et liikmesriik võib 12 aasta jooksul pärast kõnealuse direktiivi teatavakstegemist lubada turule viia taimekaitsevahendeid, mis sisaldavad I lisas loetlemata toimeaineid, mis on juba turul kaks aastat pärast teatavakstegemise kuupäeva, samal ajal kui neid toimeaineid uuritakse järk-järgult tööprogrammi raames.
(2)
Komisjoni määrustes (EÜ) nr 1112/2002 (2) ja (EÜ) nr 2229/2004 (3) on sätestatud direktiivi 91/414/EMÜ artikli 8 lõikes 2 osutatud tööprogrammi neljanda etapi üksikasjalikud rakenduseeskirjad.
(3)
Rotenoon, osjaekstrakt ja kiniinhüdrokloriid on programmi neljanda etapi alla kuuluvad ained.
(4)
Ainsad rotenoonist, osjaekstraktist ja kiniinhüdrokloriidist teatajad edastasid vastavalt 5. jaanuaril 2007, 15. veebruaril 2007 ja 20. juunil 2007 komisjonile teate, et nad ei soovi enam kõnealuste toimeainete tööprogrammis osaleda ning seetõttu edaspidi teavet ei esitata. Seetõttu ei tohiks nimetatud toimeaineid direktiivi 91/414/EMÜ I lisasse kanda.
(5)
Komisjon on koos liikmesriikide ekspertidega hinnanud rotenooni kohta esitatud teavet, millest on ilmnenud vajadus jätkata asjaomase aine kasutamist. Asjaolusid arvestades on seepärast põhjendatud lubade tühistamise tähtaja pikendamine teatavate oluliste kasutusalade puhul, millel puuduvad tõhusad alternatiivid, nähes samas võimalike riskide vähendamiseks ette ranged tingimused.
(6)
Toimeainete suhtes, mida sisaldavate taimekaitsevahendite turult kõrvaldamiseks vajalik etteteatamisaeg on lühike, on asjakohane ette näha kuni 12 kuu pikkune ajapikendus olemasolevate varude realiseerimiseks, ladustamiseks, turuleviimiseks ja kasutamiseks, et kõnealuseid varusid oleks võimalik kasutada ainult ühe kasvutsükli jooksul. Kui on ette nähtud pikem etteteatamisaeg, võib seda lühendada nii, et see lõpeb kasvuperioodi lõpul.
(7)
Käesolev otsus ei piira taotluste esitamist vastavalt direktiivi 91/414/EMÜ artikli 6 lõikele 2 nende toimeainete võimalikuks kandmiseks kõnealuse direktiivi I lisasse.
(8)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Käesoleva otsuse I lisas loetletud toimeaineid ei kanta toimeainena direktiivi 91/414/EMÜ I lisasse.
Artikkel 2
Liikmesriigid tagavad, et:
a)
käesoleva otsuse I lisas loetletud toimeaineid sisaldavate taimekaitsevahendite load tühistatakse 10. oktoobriks 2008;
b)
kõnealuseid toimeaineid sisaldavate taimekaitsevahendite lubasid ei väljastata ega pikendata alates käesoleva otsuse avaldamise kuupäevast.
Artikkel 3
1. Erandina artiklist 2 võivad II lisa veerus B loetletud liikmesriigid jätta jõusse kõnealuse lisa veerus A loetletud toimeaineid sisaldavate taimekaitsevahendite load kasutamiseks selle lisa veerus C nimetatud viisil kuni 30. aprillini 2011, kui nad täidavad järgmisi tingimusi:
a)
tagavad, et kasutamine ei avalda inimeste ja loomade tervisele kahjulikku ega keskkonnale ebasoodsat toimet;
b)
tagavad, et turule jäänud taimekaitsevahendid varustatakse uute etikettidega vastavalt piiratud kasutustingimustele;
c)
kehtestavad kõik asjakohased meetmed võimalike riskide vähendamiseks;
d)
tagavad, et asjaomastele kasutusviisidele otsitakse tõsiselt alternatiive.
2. Lõikes 1 sätestatud erandit kasutavad liikmesriigid teavitavad komisjoni iga aasta 31. detsembriks lõike 1 ning eelkõige selle punktide a-d alusel võetud meetmetest.
Artikkel 4
Ajapikendus, mille liikmesriigid annavad vastavalt direktiivi 91/414/EMÜ artikli 4 lõikele 6, peab olema võimalikult lühike.
Lubade puhul, mis tühistatakse vastavalt artiklile 2, lõpeb ajapikendus hiljemalt 10. oktoobril 2009.
Lubade puhul, mis tühistatakse vastavalt artiklile 3, lõpeb ajapikendus hiljemalt 31. oktoobril 2011.
Artikkel 5
Käesolev otsus on adresseeritud liikmesriikidele.
Brüssel, 10. aprill 2008

Labels: 4
20
0
3
6